
A Fertő-Hanság Nemzeti Park legeltetésére alapozott állattartása

Napjaink tudományos és technikai vívmányait kihasználva egyre nagyobb termelőképességű állatfajták jönnek létre és terjednek el a világon. Minden területen az egyre egységesebb állatfajták kerülnek előtérbe és ezáltal háttérbe szorulnak, vagy kipusztulnak azok, amelyek a valós vagy vélt célnak nem felelnek meg. Nemzeti parkjaink feladata nemcsak a növényvilág, vadon élő állatfajok védelme, hanem háziállatfajtáink megmentése, megőrzése. Globalizálódó világunkban kötelességünk nemcsak a szakmai, gazdasági, de kulturális szempontok miatt is a magyar föld ezen értékeinek megismerése, ápolása, továbbörökítése.
Vizsgálataimat a Fertő-Hanság Nemzeti Parkban végeztem, ahol is vizsgáltam a park állatlétszámának alakulását (magyar szürke marha, racka juh, bivaly), a legelők botanikai összetételét, a park területeinek eloszlását valamint a legelők juheltartó képesség. A vizsgálatok a park 2008-2013 év termelési idejére terjedtek ki.
A nemzeti park 1720 hektáros legelőjének 70%-án (1204ha) magyar szürkét, 20%-án (344ha) bivalyt, 10%-án (172ha) racka juhot legeltetnek.
A magyar szürke állomány 5 év alatt 1042-ről 1364-re emelkedett, a racka állományban növekedések és csökkenések váltották egymást, de 5 év alatt emelkedett 559-ről 678-ra, a bivaly állomány pedig 167-ről 262-re emelkedett.
A legelők vizsgálatakor négy talajtípuson vizsgáltunk azok botanikai összetételét és eltartóképességét. Réti öntés talajon 21, szikes talajon 7, réti láptalajon 21, meszes öntéstalajon 25 növényfajt számoltunk.
Kiszámoltuk az juheltartó képességet is talajtípusonként, a réti öntéstalajú legelő 27, a szikes talajú 4, a réti láptalajú 21, a meszes öntést talajú pedig 15 juhot képes eltartani hektáronként 200 napos legeltetési időre kiszámítva.
A Fertő-Hanság Nemzeti Park nagyobb hangsúlyt fektet a magyar szürke tenyésztésére, valószínűleg a tartásból eredő nagyobb bevétel miatt, azonban a legelők több rackát is képesek lennének eltartani. Véleményem szerint a magyar szürke és bivaly állomány növelése időszerű, mivel az utóbbi időben a húsuk iránt megnőtt a kereslet.



